เคนดริก ลามาร์

| เคนดริก ลามาร์ |
| --- | --- |
ลามาร์ในงานพูลิตเซอร์ 2018
เกิด: เคนดริก ลามาร์ ดักเวิร์ธ  (1987-06-17) มิถุนายน 17, 1987 (37 ปี) คอมป์ตัน รัฐแคลิฟอร์เนีย สหรัฐ
ชื่ออื่น:  เค.ดอต  โอคลามา 
การศึกษา: โรงเรียนมัธยมเซนเทนเนียล
อาชีพ:  แร็ปเปอร์  นักร้อง  นักแต่งเพลง  โปรดิวเซอร์เพลง  ผู้ผลิตภาพยนตร์ 
ปีปฏิบัติงาน: 2003–ปัจจุบัน
องค์การ: พีจีแลง
ตัวแทน: เดฟฟรี
ผลงาน: ผลงานเพลง รายชื่อเพลงที่บันทึก ผลงานวิดีโอ
คู่รัก: วิตนีย์ อัลฟอร์ด
บุตร: 2 คน
ญาติ:   เบบีคีม (ลูกพี่ลูกน้อง)  นิก ยัง (ลูกพี่ลูกน้อง) 
รางวัล: รายการทั้งหมด
อาชีพทางดนตรี
แนวเพลง:  ฮิปฮอป  โพรเกรสซิฟแร็ป  เวสต์โคสต์ฮิปฮอป  แจ๊สแร็ป 
ค่ายเพลง:  พีจีแลง  ท็อปดอว์ก  อาฟเตอร์แมธ  อินเตอร์สโคป 
สมาชิกของ:  แบล็กฮิปปี 

เว็บไซต์: kendricklamar.com
 นักดนตรี
เคนดริก ลามาร์ ดักเวิร์ธ (อังกฤษ: Kendrick Lamar Duckworth; เกิด 17 มิถุนายน ค.ศ. 1987) เป็นแร็ปเปอร์และนักแต่งเพลงชาวอเมริกัน เป็นที่รู้จักจากการทำดนตรีแนวโพรเกรสซิฟแร็ปและการแต่งเพลงเกี่ยวกับจิตสำนึกทางสังคม เขามักถูกมองว่าเป็นหนึ่งในศิลปินฮิปฮอปที่ทรงอิทธิพลที่สุดในยุคของเขา ลามาร์เกิดและเติบโตในคอมป์ตัน รัฐแคลิฟอร์เนีย เขาเริ่มต้นอาชีพขณะยังเป็นวัยรุ่นภายใต้ชื่อในการแสดงว่า เค.ดอต ต่อมาได้รับความสนใจจากผู้คนในท้องถิ่นอย่างรวดเร็วและทำให้เขาได้เซ็นสัญญากับท็อปดอว์กเอนเตอร์เทนเมนต์ (TDE) ในปี 2005
หลังจากกลายเป็นสมาชิกผู้ร่วมก่อตั้งของซูเปอร์กรุป แบล็กฮิปปี ลามาร์หันไปใช้ชื่อจริงและชื่อกลางของเขาเป็นชื่อในวงการ ในปี 2011 เขาออกสตูดิโออัลบั้มแรก เซกชัน.80 ซึ่งได้รับคำวิจารณ์ในเชิงบวก รวมถึงซิงเกิลเปิดตัวอย่าง "ไฮพาวเวอร์" ด้วย ในปี 2012 ลามาร์ได้เซ็นสัญญากับอาฟเตอร์แมธเอนเตอร์เทนเมนต์ของดร. เดร ภายใต้สังกัดของอินเตอร์สโคปเรเคิดส์ และออกอัลบั้มชุดที่สอง กูดคิด, เอ็ม.เอ.เอ.ดี ซิตี ดนตรีเป็นแนวเวสต์โคสต์ฮิปฮอปและแก๊งสตาแร็ป อัลบั้มนี้ได้รับการยอมรับอย่างกว้างขวางและประสบความสำเร็จเชิงพาณิชย์ โดยเฉพาะซิงเกิลชื่อ "สวิมมิงพูลส์ (ดริง)", "แบ็กซีตฟรีสไตล์" และ "บิตช์, โดนต์คิลมายไวบ์"
การไปเยือนแอฟริกาใต้เป็นแรงบันดาลใจให้กับอัลบั้มชุดที่สามของลามาร์ ทูพิมอะบัตเตอร์ฟลาย (2015) ซึ่งมีกลิ่นอายของดนตรีแจ๊ส อัลบั้มได้รับคำสรรเสริญอย่างมากและกลายเป็นอัลบั้มแรกของเขาที่ขึ้นอันดับหนึ่งบนชาร์ตบิลบอร์ด 200 ในปีเดียวกัน เขายังขึ้นอันดับสูงสุดบนชาร์ตบิลบอร์ดฮอต 100 เป็นครั้งแรกด้วยเพลงฉบับรีมิกซ์ "แบดบลัด" ของเทย์เลอร์ สวิฟต์ ลามาร์ได้ทดลองดนตรีแนวอาร์แอนด์บี ป็อป และไซเคเดลิกโซลในอัลบั้มชุดที่สี่ แดมน์ (2017) เพลง "ฮัมเบิล" กลายเป็นซิงเกิลเดี่ยวอันดับหนึ่งซิงเกิลแรกของเขาและยังเป็นผลงานชิ้นแรกที่ไม่ใช่เพลงคลาสสิกและเพลงแจ๊สที่ได้รับรางวัลพูลิตเซอร์ ประเภทดนตรี หลังจากห่างหายไปนานถึง 4 ปี ลามาร์ออกอัลบั้มชุดที่ห้า มิสเตอร์มอเรลแอนด์เดอะบิกสเต็ปเปอส์ (2022) นอกจากนั้นเขายังกำกับและผลิตมิวสิกวิดีโอหลายตัว และภาพยนตร์อีกหลายเรื่องร่วมกับเดฟฟรี รวมถึงก่อตั้งบริษัทร่วมกันในชื่อ พีจีแลง ในปี 2019
ลามาร์มียอดขายกว่า 70 ล้านชุดในสหรัฐ อัลบั้มทั้งหมดของเขาได้รับการรับรองระดับทองคำขาวหรือสูงกว่านั้นจากสมาคมผู้ประกอบกิจการเพลงของสหรัฐอเมริกา (RIAA) ตลอดอาชีพการงานของเขา ลามาร์ได้รับรางวัลมากมาย รวมถึงรางวัลแกรมมี 14 รางวัล รางวัลไพรม์ไทม์เอมมี 1 รางวัล อเมริกันมิวสิกอะวอดส์ 2 รางวัล บิลบอร์ดมิวสิกอะวอดส์ 6 รางวัล เอ็มทีวีวิดีโอมิวสิกอะวอดส์ 11 รางวัล บริตอะวอดส์ 1 รางวัล และได้รับการเสนอชื่อเข้าชิงรางวัลออสการ์ ในปี 2015 ลามาร์ได้รับรางวัลไอคอนแห่งยุคจากวุฒิสภารัฐแคลิฟอร์เนียและอยู่ในการจัดอันดับอีกมากมาย เช่น ไทม์ 100 และผู้ทรงอิทธิพลที่มีอายุไม่เกิน 30 ปีของฟอบส์ อัลบั้มของเขาถึงสามชุดอยู่ในรายชื่อ "500 อัลบั้มที่ยิ่งใหญ่ที่สุดตลอดกาล" ของนิตยสาร โรลลิงสโตน